
Р Е Ш Е Н И Е  
№  РС-284-23-01

Днес, 11.10.2023 г. в град София, Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество /ЗПКОНПИ/, /отм./, и е образувано въз основа на Решение за образуване на производство за конфликт на интереси № КИ-107 от 01.06.2023 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-284/12.05.2023 г., към който е приобщен сигнал, приложен към писмо с вх. № ЦУ01-3678#2 от 07.06.2023 г. на КПКОНПИ.
Производството е образувано срещу Иван Шиков – изпълнителен директор на БАБХ и Георги Чавдаров – директор на ОДБХ - П.
В сигнала се посочва, че Иван Шиков, в качеството си на изпълнителен директор на БАБХ, е назначил д-р Чавдаров, негов кум, с цел да изпълни определени задачи по отношение на две фирми. Чавдаров, подкрепен от Шиков, е принудил служители от отдел „Здравеопазване“ да направят акт за обезщетение и да изплатят суми за унищожени животни на ЕТ „******“. Твърдят се близки отношения на Чавдаров със „******“ ООД и „******“ ООД. Служителят, отказал да изплати обезщетение на „******“ ООД поради запор от ЧСИ, е уволнен. В ОДБХ – П. има несъбрани вземания от „******“ ООД в размер на около 30 000 лева. Дружеството, под протекциите на Чавдаров, не плаща държавни такси, въпреки множество докладни записки от началника на отдел ФСД.
С оглед твърденията в сигнала, с писмо, вх. № ЦУ01-3678#8/06.07.2023 г. на КПКОНПИ от ръководителя на Главния инспекторат на Министерския съвет са получени заверения копия на следните документи: Заповед № КВ-861/05.12.2022 г. на министър – председателя на Република България за назначаването на Иван Шиков за изпълнителен директор на БАБХ, Заповед № ОСПП-Н001/17.01.2023 г. на изпълнителния директор на БАБХ за преназначаване на Георги Чавдаров на длъжността „директор“ на ОДБХ - П., длъжностна характеристика. С писмо, вх. № ЦУ01-3678#7/05.07.2023 г. на КПКОНПИ от главния секретар на БАБХ, са получени заверения копия на следните документи: Заповед № ОСПП-Н001/17.01.2023 г. на изпълнителния директор на БАБХ за преназначаване на Георги Чавдаров на длъжността „директор“ на ОДБХ - П., длъжностна характеристика за длъжността „директор“ на ОДБХ - П., преписката във връзка с изплащането на обезщетение през м. февруари 2023 г. за унищожени животни - птици, болни от салмонела и яйца, на ЕТ „******“, преписката във връзка с изплащането на разходи за екарисаж на ЕТ „******“, преписката във връзка с изплащане на обезщетение на „******“ ООД във връзка с възникнало огнище на болестта Африканска чума, в т.ч. съставения акт за обезщетение за 1 500 000 лева; преписката във връзка със събиране на дължими суми за държавни такси от „******“ ООД. С писмо, вх. № ЦУ01-3678#10/11.07.2023 г. на КПКОНПИ от ръководителя на Инспектората по чл.46 от Закона за администрацията към министерството на земеделието и храните е получен Доклад с рег. № КД01-26/10.07.2023 г.
Служебно е направена справка в Търговски регистър и регистър на юридическите лица с нестопанска цел /ТРРЮЛНЦ/, НБД „Население“ и Агенция по вписванията – Имотен регистър.
 
След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице, с посочени три имена, адрес, телефон и е подписан.
Със Заповед № КВ-861/05.12.2022 г. на министър – председателя на Република България, на основание чл. 5, ал.1 и ал. 2 от Закона за Българската агенция по безопасност на храните, Иван ****** Шиков е назначен на длъжността „изпълнителен директор“ на БАБХ. Със Заповед № ОСПП-Н001/17.01.2023 г. на изпълнителния директор на БАБХ - Иван Шиков, на основание чл. 82а, ал. 1 от Закона за държавния служител /ЗДСл/, утвърдено длъжностно разписание на ОДБХ – П. и писмено съгласие на служителя, Георги ****** Чавдаров е преназначен от длъжността „главен инспектор“ в отдел „Контрол на храните и граничен контрол“ в ОДБХ – П. на длъжността „директор“ на ОДБХ – П. при БАБХ. Видно от длъжностната характеристика на длъжността „директор“ на Областна дирекция по безопасност на храните на БАБХ, директорът ръководи, контролира и организира дейността на ОДБХ по осъществяване на официалния контрол по отношение на качеството и безопасността на храните по цялата хранителна верига на територията на съответната ОДБХ; ръководи, контролира и организира дейностите по спазване на финансовата дисциплина в ОДБХ; контролира, обработва и изпраща информация, свързана с дейността на ОДБХ.
ЕТ „******“, с ЕИК ******, е собственост на И.Х.А. Предметът на дейност на дружеството е: ветеринарна медицина, животновъдна селекционна дейност, аптекарство, растителна защита, безотпадни технологии, външна и вътрешна търговия с всякакви стоки и други вещи, с ценни книги и валутни сделки, надлежно разрешени, маркетинг, оказион, бутик, заведения за обществено хранене и закусвални, сладкарници, игрални заведения с всякакви игри и развлечения, шоубизнес, рекламна дейност, импресарска дейност, складова дейност, транспортна дейност, спедиторска дейност, международен и вътрешен туризъм, хотелиерство, аудио и видеозаписи, търговия с техника и касети, посредничество на наши и чужди фирми, бартерни сделки, издателска дейност, спортно-организационна дейност, лечебна физкултура, компютърно дело, изчислителна техника, информатика и други търговски дейности, разрешени от закона.
От направената справка в НБД население не се установява родство по права линия, по съребрена линия - до четвърта степен включително, и по сватовство - до втора степен включително, между Георги Чавдаров и И.Х.А., собственик на ЕТ „******“. От направената справка в ТРРЮЛНЦ не се установява съвместно участие в капитала на търговски дружества на посочените лица.
Със Заповед № ПЗ-З-242/10.10.2019 г. и Заповед № ПЗ-З-244/15.10.2019 г. директорът на ОДБХ – П. П.М. е наредил принудително умъртвяване на стадо птици със съмнение за заразяване със салмонела, собственост на ЕТ „******“. В т.7 от първата заповед се предвижда обезщетение, съгласно чл.141 – 148 от Закона за ветеринарномедицинската дейност, за собственика на унищожените птици. Във връзка с подадени от ЕТ „******“ заявления за изплащане на обезщетения, изпълнителният директор на ОДБХ – П.  – К.К., е изпратил писмо с изх.№ ПЗ-345/01.02.2021 г. до управителя на ЕТ „******“ – И.А., в което е обективиран отказ за изплащане на обезщетение за принудително унищожаване на яйца. Отказът е обжалван пред Административен съд – П. С Определение № 1089/12.07.2022 г. съдът е отменил отказа и връща преписката на директора на ОДБХ – П. за произнасяне. На 21.02.2023 г. Георги Чавдаров, в качеството си на директор на ОДБХ -  П., е изпратил Доклад с изх. № ПЗ-552/21.02.2023 г., до изпълнителния директор на БАБХ, в който подробно е описал фактическата обстановка във връзка с изплащане на обезщетенията, както и допуснатите от предходния директор на ОДБХ – П. нарушения – бездействие и забава при изпълнението на служебните му задължения. На 30.01.2023 г. Георги Чавдаров, в качеството си на директор на ОДБХ – П., на основание чл.148 от Закона за ветеринаромедицинската дейност /ЗВД/, е издал два акта за обезщетение на умрели/убити животни, унищожени суровини и храни от животински произход, фуражи, фуражни суровини, фуражни добавки и инвентар, за изплащане на обезщетение в размер на 43 957,10 лв. за убити кокошки, и за изплащане на обезщетение в размер на 224 823,15 лв. за унищожени кокоши яйца за консумация, на ЕТ „******“, собственик на посочените животни и суровини. 
На 06.02.2023 г.  ЕТ „******“, представляван от И.Х.А. е подал Заявление с вх.№ ПЗ-387/06.02.2023 г. на ОДБХ – П., за изплащане на обезщетение за направените разходи за унищожаването на яйца. С писмо изх. № ПЗ-2102/31.05.2023 г. на ОДБХ – П., директорът на дирекцията Георги Чавдаров е уведомил ЕТ „******“, че съгласно чл.117, ал.5 от ЗВД изпълнителният директор на БАБХ или оправомощено от него лице, може да възложи със заповед прилагането на мерките по ал.1, т.8, 9 и 12 на посочената разпоредба, на физически или юридически лица, които притежават удостоверение за придобита квалификация за извършване на съответната дейност. Възлагането се извършва по реда на закона за обществените поръчки /ЗОП/. С оглед посочената нормативна уредба БАБХ и в частност ОДБХ – П., е сключила Договор за възлагане на обществена поръчка за услуги № 65/12.11.2018 г. и Договор за възлагане на услуги № 4/01.06.2019 г. със „******“ ООД, т.е. обезвреждането е следвало да бъде извършено от посоченото дружество. По преписката не се събраха доказателства относно изплатени суми за обезщетение за направени разходи за екарисаж на ЕТ „******“.
„******“ АД, с ЕИК ******, е с предмет на дейност: производство, селекция, изкупуване и търговия с животни, търговия със селскостопанска продукция и всякаква друга дейност, свързана с горната дейност на дружеството, услугите и изделията, предлагани от него, както и всяка друга дейност, незабранена от закона. Видно от книгата на акционерите на „******“ АД притежатели на акциите на дружеството са: И.С.П. и К.С.П. Членове на Съвета на директорите на дружеството са: Д.Е.В., К.Д.М. и Б.Б.Г.
От направената справка в НБД Население не се установява родство по права линия, по съребрена линия - до четвърта степен включително, и по сватовство - до втора степен включително между Георги Чавдаров, от една страна, и И.С.П., К.С.П., Д.Е.В., К.Д.М. и Б.Б.Г., от друга страна. От направената справка в ТРРЮЛНЦ, не се установява съвместно участие в капитала на търговски дружества, между Чавдаров и посочените лица, както и не се установява Георги Чавдаров да е притежател на акции и да участва в управителен орган на „******“ АД.
Със Заповед № РД11-1900/18.08.2021 г. изпълнителният директор на БАБХ – Х.В., е обявил първично възникнало огнище на болестта Африканска чума по свинете в животновъден обект, намиращ се в землището на с. А., община П., и е разпоредил принудително умъртвяване на всички заразени животни. На 26.10.2021 г. К.К., в качеството си на директор на ОДБХ – П., на основание чл.148 от Закона за ветеринаромедицинската дейност /ЗВД/, е издал Акт за обезщетение на умрели/убити животни, унищожени суровини и храни от животински произход, фуражи, фуражни суровини, фуражни добавки и инвентар, за изплащане на обезщетение в размер на 691 504,90 лв. на „******“ АД, за убити прасета, във връзка с обявено първично възникнало огнище на болестта Африканска чума по свинете в животновъден обект, намиращ се в землището на с.А., община П. „******“ АД е обжалвало акта пред Административен съд – П. С Решение № 800/26.10.2022 г. по адм.д. № 1260/2021 г. Административен съд - П. е отменил издадения акт и е върнал преписката на директора на ОДБХ – П. за ново произнасяне по заявлението на „******“ АД. По преписката е приложено Заключение на комбинирана съдебно – ветеринарно икономическа експертиза, приета по делото, от която е видно, че размерът на обезщетението за прасетата, собственост на  „******“ АД, убити в резултат на мерките за предотвратяване на разпространението на Африканската чума по свинете е 1 440 791,51 лв. На 30.01.2023 г. Георги Чавдаров, в качеството си на директор на ОДБХ – П., е изготвил Доклад с изх. № ПЗ-293/30.01.2023 г. до изпълнителния директор на БАБХ с молба за проверка на законосъобразността на процедурата по обезщетение в животновъдния обект, находящ се в с. А., стопанисван от „******“ АД, преди издаване на акта за обезщетение. С писмо вх.№ ПЗ-325/02.02.2023 г. на ОДБХ – П., изпълнителният директор на БАБХ – Иван Шиков, е уведомил директора на ОДБХ – П., че следва да предприеме съответните последващи действия за изпълнението на влязлото в сила съдебно решение, съобразно мотивите, подробно изложени в него. На 02.02.2023 г. Георги Чавдаров, в качеството си на директор на ОДБХ – П., на основание чл.148 от Закона за ветеринаромедицинската дейност /ЗВД/, е издал Акт за обезщетение на умрели/убити животни, унищожени суровини и храни от животински произход, фуражи, фуражни суровини, фуражни добавки и инвентар, за изплащане на обезщетение в размер на 1 569 024,54 лв. на „******“ АД. Със Заповед № РД-11-964/24.04.2023 г. изпълнителният директор на БАБХ – Иван Шиков, е отменил акта, издаден на 02.02.2023 г. от Георги Чавдаров, и е върнал преписката по заявлението за обезщетение на умрели животни, собственост на „******“ АД, за ново произнасяне, съобразно мотивите на Решение № 800/26.10.2022 г. по адм.д. № 1260/2021 г. Административен съд – П.
 „******“ ЕООД, с ЕИК ******, е с едноличен собственик на капитала и управител З.И.П. Предметът на дейност на дружеството е: производство и търговия с месо и месни продукти; откриване на магазинна и складова мрежа за развитие на търговска дейност, търговско посредничество и представителство, както и други дейности, незабранени от закона.
От направената справка в НБД Население се установява, че липсва родство по права линия, по съребрена линия - до четвърта степен включително, и по сватовство - до втора степен, включително, между Георги Чавдаров и З.И.П. От направената справка в ТРРЮЛНЦ се установява, че липсва съвместно участие в капитала на търговски дружества, между Чавдаров и П., както и че Георги Чавдаров не притежава дялове и не участва в управителен орган на „******“ ЕООД.
Относно събиране на дължимите суми за държавни такси от „******“ ЕООД, по преписката са приложени две покани за доброволно изпълнение, подписани от Георги Чавдаров, в качеството му на директор на ОДБХ – П., до „******“ ЕООД с изх. № ПЗ-691/06.03.2023 г. и с изх. № ПЗ-1970/23.05.2023 г. Върху втората покана е отбелязано, че същата е получена от В.П. на 25.05.2023 г. Поканата от 06.03.2023 г. е за дължими парични суми по три броя фактури относно държавни такси за месопреглед и входяща суровина с общ размер 10 480,56 лв. Поканата от 23.05.2023 г. е за дължими парични суми по осем броя фактури относно държавни такси за месопреглед и входяща суровина с общ размер 22 281,73 лв. Видно от приложения по преписката одобрен Доклад с рег. № КД01-26/10.07.2023 г. от работна група, определена със Заповед № РД-09-529/22.05.2023 г. на министъра на земеделието и храните, относно извършена тематична проверка в БАБХ и ОДБХ – П., /стр. 22/, след изпратената покана за доброволно изпълнение с изх. № ПЗ-1970/23.05.2023 г., от „******“ ЕООД са заплатени общо 17 012,53 лв. по издадени фактури от м. октомври 2022 г. до м. март 2023 г. В Доклада е констатирано, че към 31.05.2023 г. няма задължения от начислени такси за период по-дълъг от три месеца, които да се дължат от търговци, извършващи дейност по агрохранителната верига, в обхвата на дейност на ОДБХ – П. Съгласно констатациите в Доклада /стр. 36/, през 2022 г. и през 2023 г. директорите на ОДБХ – П. /бившият директор – К.К. и настоящият директор Георги Чавдаров/, в нарушение на разпоредбата на чл.24, ал.2, т.2 от Закона за управление на агрохранителната верига /ЗУАВ/, не са предприемали необходимите действия за събиране на задължения във връзка с натрупани дължими суми от начислени такси на „******“ ЕООД. Предвид цитираната разпоредба директорът на ОДБХ – П. е следвало да уведоми изпълнителния директор на БАБХ за наличието на незаплатени дължими суми от начислени такси на лицата, извършващи дейност по агрохранителната верига, за период по-дълъг от три месеца от момента на възникване на задължението. 
Видно от приложения по преписката одобрен Доклад с рег. № КД01-26/10.07.2023 г. работната група, след като е направила анализ на представените от БАБХ документи от извършвани проверки от компетентните органи в предприятието за месодобив и месопреработка, находящо се в с. В., собственост на „******“ ЕООД, е стигнала до извода, че не може да се приеме, че предприятието не отговаря на ветеринарно – медицинските и хигиенни изисквания, както и че директорът на ОДБХ – П. е възпрепятствал осъществяването на официален контрол на обекта. Като доказателство за това в доклада работната група е посочила Заповед № ПЗ-3-27/30.01.2023 г. на директора на ОДБХ – П. – Георги Чавдаров, с която той е определил комисии за извършване на проверки за съответствието на месодобивни и месопреработвателни предприятия с изискванията на действащото законодателство в областта на храните, вкл. и на обекта, който се ползва от „******“ ЕООД в с. В., с която се разпорежда комисиите да извършат проверки и да представят доклади за резултатите от тях до 02.02.2023 г.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ /отм./, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ /отм./. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Иван Шиков, в качеството си на изпълнителен директор на БАБХ, е лице, заемащо висша публична длъжност по чл. 6, ал. 1, т. 18 от ЗПКОНПИ /отм./. Георги Чавдаров, в качеството си на директор на ОДБХ - П., е лице, заемащо висша публична длъжност по чл. 6, ал. 1, т. 23 от ЗПКОНПИ /отм./.
Съгласно чл.1, ал.2 от Закона за Българската агенция по безопасност на храните /ЗБАБХ/, Агенцията е юридическо лице на бюджетна издръжка със седалище в гр. София. Съгласно чл. 2 от Закона Българската агенция по безопасност на храните /БАБХ/ е компетентният държавен орган за осъществяване на официален контрол в Република България по смисъла на законодателството на Европейския съюз, регламентиращо изискванията към дейностите, посочени в чл. 3, ал. 1 от закона. Съгласно чл. 5 от ЗБАБХ, БАБХ се ръководи и представлява от изпълнителен директор, който се назначава от министър-председателя по предложение на министъра на земеделието, храните и горите. Изпълнителният директор назначава и освобождава служителите в БАБХ.
От събраните по преписката доказателства във връзка с твърденията в сигнала, се установява, че Иван Шиков, в качеството си на изпълнителен директор на БАБХ, е упражнил правомощия по служба като е издал Заповед № ОСПП-Н001/17.01.2023 г., на основание чл. 82а, ал. 1 от Закона за държавния служител /ЗДСл/, утвърдено длъжностно разписание на ОДБХ – П. и писмено съгласие на служителя, с която е преназначил Георги ****** Чавдаров от длъжността „главен инспектор“ в отдел „Контрол на храните и граничен контрол“ в ОДБХ – П. на длъжността „директор“ на ОДБХ – П. при БАБХ. От направената справка в НБД Население не се установява родство по права линия, по съребрена линия - до четвърта степен включително, и по сватовство - до втора степен включително, между Иван Шиков и Георги Чавдаров, поради което не е налице свързаност между лицата на основание §1, т.15, б.“а“ от ДР на ЗПКОНПИ /отм./. От направената справка в Търговския регистър и регистъра на юридическите лица с нестопанска цел /ТРРЮЛНЦ/ не се установява съвместно участие в капитала на търговски дружества на двамата, поради което не са налице икономически зависимости между тях на това основание и свързаност по смисъла на §1, т.15, б.“б“ от ДР на ЗПКОНПИ /отм./. В сигнала се твърди, че Чавдаров е кум на Шиков, но кумството между две лица не обосновава свързаност между същите по смисъла на посочената разпоредба от ЗПКОНПИ /отм./.
Липсата на свързаност по смисъла на  § 1, т. 15 от ДР на ЗПКОНПИ /отм./ между Иван Шиков и Георги Чавдаров, обуславя липсата на частен интерес при упражнените правомощия от Иван Шиков, в качеството му на изпълнителен директор на БАБХ, във връзка с издаването на Заповед № ОСПП-Н001/17.01.2023 година. Липсата на частен интерес, като една от трите кумулативни предпоставки за конфликт на интереси, води и до невъзможност за неговото проявление.
Георги Чавдаров, в качеството си на директор на ОДБХ – П., е упражнил следните правомощия по служба по отношение на ЕТ „******“: подписал е Доклад с изх. № ПЗ-552/21.02.2023 г. до изпълнителния директор на БАБХ и на 30.01.2023 г. е издал два акта за обезщетение на умрели/убити животни, унищожени суровини и храни от животински произход, фуражи, фуражни суровини, фуражни добавки и инвентар, за изплащане на обезщетения на ЕТ „******“, в размер на 43 957,10 лв. - за убити кокошки, и в размер на 224 823,15 лв. - за унищожени кокоши яйца за консумация. По преписката не се събраха доказателства относно изплатени суми за обезщетение за направени разходи за екарисаж на ЕТ „******“. Поради липса на родство по права линия, по съребрена линия - до четвърта степен включително, и по сватовство - до втора степен включително между Георги Чавдаров и И.Х.А., собственик на ЕТ „******“, не е налице свързаност между лицата на основание §1, т.15, б.“а“ от ДР на ЗПКОНПИ /отм./. Поради липса на съвместно участие в капитала на търговски дружества, не са налице икономически зависимости и не е налице свързаност по смисъла на §1, т.15, б.“б“ от ДР на ЗПКОНПИ /отм./ между Чавдаров и А. на това основание. А и подобна свързаност не се твърди в сигнала. 
Липсата на свързаност по смисъла на  § 1, т. 15 от ДР на ЗПКОНПИ /отм./ между Георги Чавдаров и И.Х.А., собственик на ЕТ „******“, обуславя липсата на частен интерес при упражнените правомощия от Георги Чавдаров, в качеството му на директор на ОДБХ – П. по отношение на едноличния търговец. Липсата на частен интерес, като една от трите кумулативни предпоставки за конфликт на интереси, води и до невъзможност за неговото проявление.
Георги Чавдаров, в качеството си на директор на ОДБХ – П., е упражнил следните правомощия по служба по отношение на „******“ АД: изготвил е Доклад с изх.ПЗ-293/30.01.2023 г. до изпълнителния директор на БАБХ с молба за проверка на законосъобразността на процедурата по обезщетение в животновъдния обект, находящ се в с. А., стопанисван от „******“ АД; на 26.10.2021 г. е издал Акт за обезщетение на умрели/убити животни, унищожени суровини и храни от животински произход, фуражи, фуражни суровини, фуражни добавки и инвентар, за изплащане на обезщетение в размер на 1 569 024,54 лв. на „******“ АД. Както е посочено по-горе в решението притежатели на акциите на „******“ АД са И.С.П. и К.С.П. Членове на Съвета на директорите на дружеството са: Д.Е.В., К.Д.М. и Б.Б.Г. Поради липса на родство по права линия, по съребрена линия - до четвърта степен включително, и по сватовство - до втора степен включително между Георги Чавдаров, от една страна, и И.С.П., К.С.П., Д.Е.В., К.Д.М. и Б.Б.Г., от друга страна, не е налице свързаност между лицата на основание §1, т.15, б.“а“ от ДР на ЗПКОНПИ /отм./. Поради установеното от справката в ТРРЮЛНЦ, че липсва съвместно участие в капитала на търговски дружества, между Чавдаров и посочените лица, както и че Георги Чавдаров не притежава акции и не участва в управителен орган на „******“ АД, следва извода, че не са налице икономически зависимости и не е налице свързаност по смисъла на §1, т.15, б.“б“ от ДР на ЗПКОНПИ /отм./, на тези основания, между Георги Чавдаров, от една страна, и „******“ АД и посочените физически лица, притежатели на акции и членове на Съвета на директорите на дружеството, от друга страна. 
Липсата на свързаност по смисъла на  § 1, т. 15 от ДР на ЗПКОНПИ /отм./ обуславя липсата на частен интерес при упражнените правомощия от Георги Чавдаров, в качеството му на директор на ОДБХ – П. по отношение на „******“ АД. Липсата на частен интерес, като една от трите кумулативни предпоставки за конфликт на интереси, води и до невъзможност за неговото проявление.
Навеждането на доводи в сигнала, че Иван Шиков, в качеството си на изпълнителен директор на БАБХ, е назначил д-р Чавдаров, негов кум, с цел да изпълни определени задачи по отношение на две фирми, не се установяват от събраните по преписката доказателства, тъй като видно от същите със Заповед № РД-11-964/24.04.2023 г. изпълнителният директор на БАБХ – Иван Шиков, е отменил акта, издаден на 02.02.2023 г. от Георги Чавдаров и е върнал преписката по заявление за обезщетение на умрели животни, собственост на „******“ АД, за ново произнасяне, съобразно мотивите на Решение № 800/26.10.2022 г. по адм.д. № 1260/2021 г. Административен съд – П.
Георги Чавдаров, в качеството си на директор на ОДБХ – П., е упражнил следните правомощия по служба по отношение „******“ ЕООД: подписал е две покани за доброволно изпълнение до „******“ ЕООД с изх. № ПЗ-691/06.03.2023 г. и с изх. № ПЗ-1970/23.05.2023 г. Върху втората покана има отбелязване, че същата е получена от В.п. на 25.05.2023 г. В приложения по преписката като доказателство Доклад с рег. № КД01-26/10.07.2023 г., е констатирано, че към 31.05.2023 г. няма задължения от начислени такси за период по-дълъг от три месеца, които да се дължат от търговци, извършващи дейност по агрохранителната верига, в обхвата на дейност на ОДБХ – П. От направената справка в ТРРЮЛНЦ се установява, че едноличен собственик на капитала и управител на „******“ ЕООД е З.И.П. Поради липса на родство по права линия, по съребрена линия - до четвърта степен включително, и по сватовство - до втора степен включително между Георги Чавдаров и З.И.П., не е налице свързаност между лицата на основание §1, т.15, б.“а“ от ДР на ЗПКОНПИ /отм./. Поради установеното от справката в ТРРЮЛНЦ, че липсва съвместно участие в капитала на търговски дружества, между Чавдаров и П., както и че Георги Чавдаров не притежава дялове и не участва в управителен орган на „******“ ЕООД, следва извода, че не са налице икономически зависимости и не е налице свързаност по смисъла на §1, т.15, б.“б“ от ДР на ЗПКОНПИ /отм./, на тези основания, между Георги Чавдаров, от една страна, и „******“ ЕООД и едноличния собственик на капитала и управител на дружеството – З.П. 
Липсата на свързаност по смисъла на § 1, т.15 от ДР на ЗПКОНПИ /отм./ обуславя липсата на частен интерес при упражнените правомощия от Георги Чавдаров, в качеството му на директор на ОДБХ – П. по отношение на „******“ ЕООД. Липсата на частен интерес, като една от трите кумулативни предпоставки за конфликт на интереси, води и до невъзможност за неговото проявление.
Относно твърденията в сигнала, че Чавдаров, в качеството му на директор на ОДБХ – П., не е предприел необходимите действия за събиране на задължения от начислени такси от „******“ ЕООД, следва да се има предвид, че правомощието или задължението по служба на лицето, заемащо висша публична длъжност, следва да е изпълнено. Бездействието не се обхваща от общия състав на конфликта на интереси.  Конфликтът на интереси настъпва само при доказано наличие на частен интерес, на лицето, заемащо висша публична длъжност или на свързано с него лице, и съпътстващата го облага, които в случая не се установяват.
От изложеното следва, че са налице две от предпоставките от общия състав на конфликта на интереси по отношение на Иван Шиков – изпълнителен директор на БАБХ и на Георги Чавдаров – директор на ОДБХ - П., а именно лице, заемащо висша публична длъжност и упражнени правомощия. Не е налице обаче частен интерес от упражнените правомощия за лицата, заемащи висша публична длъжност или за свързано с тях лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ /отм./, които представляват негова проявна форма и води до липсата на конфликт на интереси.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени от Иван Шиков и Георги Чавдаров правомощия в частен интерес. Липсата на която и да е предпоставка от понятието конфликт на интереси обуславя и липсата на конфликт на интереси.
Съгласно § 5, ал.1 от ПЗР на ЗПК неприключилите до влизането в сила на този закон проверки и производства пред съда във връзка с отменени разпоредби на Закона за противодействие на корупцията и за отнемане на незаконно придобитото имущество, както и производства по установяване на конфликт на интереси и налагане на административни наказания, се довършват по досегашния ред от Комисията.
Предвид горното, Комисията за противодействие на корупцията, на основание чл. 74, ал. 1 и ал. 2 от ЗПКОНПИ /отм./, във вр. с § 5, ал.1 и § 7, ал.2 от ПЗР на ЗПК, 

Р Е Ш И:

НЕ УСТАНОВЯВА конфликт на интереси по отношение на Иван ****** Шиков, ЕГН ******, изпълнителен директор на БАБХ, заемащо висша публична длъжност по чл. 6, ал. 1, т. 18 от ЗПКОНПИ /отм./, за това, че е издал Заповед № ОСПП-Н001/17.01.2023 г., поради липса на частен интерес, негов или на свързано с него лице по смисъла на § 1, т. 15 от ДР на ЗПКОНПИ /отм./.
НЕ УСТАНОВЯВА конфликт на интереси по отношение на Георги ****** Чавдаров, ЕГН ******, директор на Областна дирекция по безопасност на храните - П. и лице, заемащо висша публична длъжност по чл. 6, ал. 1, т. 23 от ЗПКОНПИ /отм./, за това, че е подписал Доклад с изх. № ПЗ-552/21.02.2023 г., издал е два акта за обезщетение на ЕТ „******“ на 30.01.2023 г.; подписал е Доклад с изх. № ПЗ-293/30.01.2023 г. и е издал Акт за обезщетение на „******“ АД на 26.10.2021 г.; подписал е две покани за доброволно изпълнение до „******“ ЕООД с изх. № ПЗ-691/06.03.2023 г. и с изх. № ПЗ-1970/23.05.2023 г., поради липса на частен интерес, негов или на свързано с него лице по смисъла на § 1, т. 15 от ДР на ЗПКОНПИ /отм./.
Препис от решението да се изпрати на С. градска прокуратура, с оглед преценка за реализиране на правомощията й по чл. 76, ал. 2 от ЗПКОНПИ /отм./, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 



КОМИСИЯ:

ЗА ПРЕДСЕДАТЕЛ:…………..………………..…....…/АНТОН СЛАВЧЕВ/

ЧЛЕН:……………………………………............./АНТОАНЕТА ЦОНКОВА/

ЧЛЕН:…………………...……………....……….………../ПЛАМЕН ЙОЦОВ/

ЧЛЕН: …………………………………………………./СИЛВИЯ КЪДРЕВА/




